Lurrikara eta tsunamia Kamtxatkan (2025)

Kamtxatka penintsulako megaterremoto eta tsunamia (Errusia) Errusiako Ekialde Urrunean gertatu zen 2025eko uztailaren 30eko 11:24 PETT (uztailaren 29ko 23:24 UTC) eta tsunami alerta piztu zuen Ozeano Bareko hainbat lekutan. Errusiako Zientzien Akademien arabera, 1952tik Kamtxatka penintsulan izan den lurrikararik handiena izan da. Beste aditu batzuek azaldu dutenez, munduan erregistratutako hamar lurrikara handienetako bat izan da; zehazki, handienetan zortzigarrena. 

Epizentroa Petropavlovsk-Kamtxatski hiritik 126 kilometro hego-ekialdera kokatu zuten, itsas gainetik 19,3 kilometroko sakoneran. Lurrikarak, gainera, Kamtxatka eskualdeko Kliuchevskoi sumendian erupzioa eragin du, baita Errusia hegoaldeko kosta eremuetan —eta Ozeano Bareko gainerako herrialdetan— tsunami arriskua piztea ere. 

Richter eskalako 8,8 graduko lurrikara bat izan zen, eta tsunami arriskuagatik alertak piztu dituzte Ozeano Bareko zenbait herrialdetan; tartean, Errusian, Japonian, Hawaiin eta AEB Ameriketako Estatu Batuetan. Horietan ez ezik, Taiwanen, Txinan, Filipinetan eta Indonesian piztu zuten alerta, baita Kanadan, Mexikon, Costa Rican, Perun, Ekuadorren, Txilen, Guatemalan, El Salvadorren, Kolonbian eta Nikaraguan ere. Zeelanda Berrira eta Salomon Uharteetara ere iritsiko zela espero zen. 

John Townend adituaren hitzak aipatuz, SMC Hedabide Zientifikoetarako Zentroak jakinarazi zuen uztaileko lurrikarak aurrekari bat izan zuela hilaren 20an: egun hartan 7,4 graduko lurrikara bat izan zen eremu berean. Adituek ohartarazi dutenez, litekeena da inguru horretan lurrikara gehiago gertatzea, bai lurrikara nagusiaren zuzeneko erreplika gisa, bai jarduera sismiko horri lotutako mugimendu gisa. 

 Tsunamia 
5-6 metroko tsunami olatuak ikusi ziren Kamtxatka eta inguruko uharteetan, baita 3-4 metroko tsunami olatuak ere Yelizovsky barrutiko ekialdeko kostaldean, Kamtxatkan. Severo-Kurilsk, Kuril uharteetan kokatua, olatuek urez bete zuten eta bere egiturak arrastaka eraman zituzten, arraina prozesatzeko planta bat barne.https://www.davidnoticias.cl/una-ola-tsunami-golpea-las-costas-las-islas-kuriles-rusia Hiriak tsunami katastrofiko bat jasan zuen 1952an, eta, horren ondorioz, agintariek lursail altuago batean berreraiki zituzten etxeak, behean portua bakarrik utzita.https://www.rbth.com/history/334422-severo-kurilsk-disaster-1952

Japonian, lurrikara ia ez da nabaritu, baina ebakuazio lanetan ibili dira goizean goiz, tsunami arriskuagatik. Hawaiira goizaldean iritsi ziren tsunamiaren lehen olatu bortitzak, AEBetako Tsunami Larrialdi Zerbitzuak jakinarazi zuenez. 1,5 metro pasako olatuak ikusi dituzte artxipelagoko kostaldeetako zenbait eremutan, eta itsas maila 1,8 metro hazi zen gutxienez. 

Beste herrialde askoan ere eragina izan du tsunamiak baina ez hasieran pentsatzen zen indarrarekin.

 Biktima gutxi 
Handia eta intentsitate handikoa izan arren, lurrikarak eragindako kalteak, proportzioz, nahiko txikiak izan ziren eta ez zen hildakorik izan; hondamenik eza eraikinen eraikuntzaren kalitate handiagatik eta eskualdeko bertakoen prestaketagatik gertatu zen. Hori bai, herrialde askotan biztanleak itsas ertzetik urruti babestuak izan ziren. Lehen orduak igarota, pixkanaka-pixkanaka alertak bertan behera uzten edo abisuen maila jaisten hasi ziren herrialde guztietan.https://orain.eus/eu/aktualitatea/mundua/2025/07/30/Lurrikara-batrk-Pazifiko-osoa-astindu-du-eta-hainbat-herrialdetan-tsunami-alertak-aktibatu-dituzte

Hildako bakarra aipatzen da eta hau ez lurrikararen eragin zuzenaren ondorioz. Izan dira, bestetik, gutxienez 15 zauritu.

 Erreferentziak 

 Kanpo estekak 
 Tsunamiren irudiak Kamchatkan.
 Tsunamiren irudiak Pazko uhartean.

Kategoria:Kamtxatka kraia
Kategoria:2025eko lurrikarak
Kategoria:2025 Errusian